遊水樂洞詩
作者：任希夷
朝代：宋

paragraphs: 萬舞列帝所，九韶奏虞庭。
羣公日拱北，星斗光熒熒。
茲辰適休沐，聯騎來郊坰。
愛此一泓玉，中有太古聲。
細響叶宮祉，大音希咸莖。
自然天籟鳴，獨許幽耳聽。
鎮以潛虬靈，衛以石獸獰。
佳哉樂茲遊，驩言舉彼觥。
誰歟昔經始，今已歸明廷。
巨麗所未覩，幻眇真難名。
健筆哦五字，當代推善鳴。
清幽極模寫，細讀令人醒。